Krúpa, Juraj, poslanec NR SR (2021-02-03):
Ďakujem, pán predsedajúci. Ja sa na tento návrh zákona pozriem trošku z iného pohľadu. Ono, viete, že keď tu počúvam, ako sa tu Kotlebovci vyslovene že zavzdušňujú bojom za občianske práva a slobody, je to rovnako bizarné, ako keď títo ľudia organizujú občianske pochody, aby si pripomenuli boj za slobodu počas Nežnej revolúcie. Ja uznávam, že problém slobody prejavu je hlbší, ako sa väčšine spoločnosti javí. Samozrejme, že z toho ťažia aj extrémisti, ako sme boli toho svedkami aj v minulosti. Znakom krízy dnešnej doby je ústup elitnej, učenej spoločnosti od veľkej konverzácie, do ktorej dnes vstúpil úplne každý. Táto konverzácia je sprevádzaná aroganciou a ignoráciou ľudí voči vznešeným ideám, argumentom a faktom, majúcim pocit, že na svete nebolo svetlo, pokiaľ oni nezapálili svoju baterku. Takí ľudia, keď konajú čo najlepšie, tak nevedomky vynech... vynachádzajú už vynájdené, opakujú trvalo neúspešné konania a postupy a opakovane spôsobujú nákladné chyby. Zároveň sú presvedčení o svojej neomylnosti, a teda o svojej pravde, pritom si neuvedomujú, že platia staré a osvedčené, že platí stará osvedčená námietka, ak má každý svoju pravdu, tak je pravda relatívna. Ak je však pravda relatívna, tak je tvrdenie, že pravda je relatívna, len relatívne. Áno, je mi jasné, že najneskôr niekde tu ma prestali chápať a sledovať absolventi vysokej školy života a hoby extrémizmu. Ja vám ale ešte pridám. Čiže protikladné predpojatie je iba kontrapredpojatie a nemožno nijako dokázať, že kontrapredpojatie je lepšie v akomkoľvek zmysle než predpojatie, ktoré odhaľuje. Príjemnú zábavu. Na vysvetlenie. Ide o sebapožierajúci kruh, ktorý vedie k posilnenému dogmatizmu a intelektuálnemu nihilizmu. Aj keď si to jasne predstaviteľ ĽSNS, ale aj iných stroskotaných opozičných strán neuvedomujú, ale presne o to sa snažia. Samozrejme, že tu máme takých, ktorí hľadajú originalitu v extrémizme. Extrémista je rodinný falšovateľ, ktorý, ktosi, kto zamieňa zveličovanie a nadsázku za inováciu. Neuvedomuje si, že to nie je znakom tvorby nových myšlienok, ale dôkazom zaostalosti a neschopnosti pochopenia svojej doby. Tvorivý človek pozná medze svojej pravdy, takže sa má na pozore a je ochotný sa jej zriecť vo chvíli, keď sa začne meniť na nepravdu. Extrémista žije tým, že kradne myšlienky a idey iným a prezentuje ich ako niečo nové, inovatívne. Takže jeho originalita spočíva v hluku, v decibeloch, používaní bombastických slov, ktorého spätné účinky ako extrémisti historicky vždy, ale príliš neskoro okúsili, v skutočnosti prekročili ich zámery, ba dokonca sa obrátili proti nim. Preto to hodnotím ako akési romantické explózie zakrnutého ducha. V skutočnosti nie sú až také kŕčovité, nie sú až takí kŕčovite akční, ako kŕčovite reční. Predháňajú sa preháňaním. Výsledkom sú rozvrat časti spoločnosti, prehnaná pýcha, permanentné hľadanie výstrelkov, ktoré prekračuje proporcie práve preto, lebo nimi opovrhujú, a preto sa pozrieme na vás, ktorí tento zákon predkladáte, aby sme si tak urobili taký prehľad, že vlastne o čo vám ide. Ono niektorí z vás odsúdili za... niektorých z vás odsúdili za vraždu, iných za ťažké ublíženie na zdraví. Poďme si dať takú malú prehliadku typov ľudí, ktorých ste vo vašej extrémistickej partaji prichýlili. Váš okresný predseda Jozef Király z Popradu, s ktorým Milan Mazurek veľmi rád pózoval na spoločných fotografiách, dostal 23 rokov za brutálnu vraždu. Slabším povahám sa ospravedlňujem, ale tento kotlebovec na svojom dvore dobodal muža a nútil vlastnú manželku, aby mu pomohla odstrániť telo. Miroslav Suja, človek, ktorý trénoval Černákových vrahov, sa vyjadril: „Bol som vycvičený v 5. pluku špeciálneho určenia, mal som teda špeciálny výcvik, tak som začal trénovať chalanov v súkromnej bezpečnostnej službe u Černáka.“ To znamená veci, ktoré sa týkali streľby alebo sebaobrany, jednoducho veci, ktoré bolo treba priznať, ktoré bolo treba, priznal bez okolkov pán Suja. Ďalší vás spoluprac... spolustraník Róbert Martinák bol trikrát odsúdený za krádež a výtržníctvo, šesťkrát uznaný vinným z priestupku proti majetku a dvakrát proti občianskemu spolunažívaniu. Cez vetracie okno sa vkradol do rekreačného zariadenia a muža, ktorý ho pristihol, napadol a spôsobil ťažké ublíženie na zdraví. A teraz pozor – tohto človeka Marian Kotleba zamestnal ako kontrolóra regionálnej správy ciest. Toto nevymyslíš, to je Kotleba a jeho odvaha ísť proti systému. Ďalší váš parťák, ktorého zbalila polícia pri vašom nelegálnom mítingu, na ktorom ste rozosievali nielen nákazu vírusu, ale aj nenávisti. Áno, maskot vašej strany Andrej Medvecký dostal podmienku za jazdu pod vplyvom alkoholu a bol odsúdený za napadnutie cudzinca. Podľa svedkov na ňom sedel, boxoval mu do tváre a kričal: „Zabite toho negra, nemá tu, čo robiť! Toto je tvoj koniec!“ Ďalej bol vyšetrovaný za napadnutie muža v Trstenej, ktorého opakovane udieral do tváre, zlomil nos a spôsobil mu dlhotrvajúcu péenku. Mimochodom, práve za tohto človeka v roku 2016 zaskočil do parlamentu Milan Mazurek. Marián Magát – odsúdený za nedovolené ozbrojovanie a obžalovaný za hanobenie národa, rasy a presvedčenia. Rastislav Rogel, známy to líder neonacistickej kapely Krátky proces a Juden Mord, ktorý vo svojich výlevoch škrieka o potrebe spaľovania Židov či vo svojich textoch otvorene vyzýva na násilie proti rôznym skupinám obyvateľstva. Tomuto človeku ste dokonca dali na kandidátke miesto č. 44. Určite to bola opäť náhodička, asi ako keď sa, keď sa zneužívali rodiny postihnutých detí na svoju perverznú neonacistickú kampaň. Váš predseda nejakého západoslovenského krajského klubu Rastislav Jakubík sa však na žiadne šifry a inotaje nehrá. Tento človek si dal rovno na hruď vytetovať hákový kríž. Poďme ďalej. Marek Kotleba, brat vášho vodcu. Dostal pokutu za rozširovanie extrémistických materiálov a, samozrejme, že tak ako ostatní hrdinovia z vašej partaje, aj on sa pokúsil zbabelo ujsť od zodpovednosti, keď tvrdil, že neonacistická symbolika pri oblečení, ktoré predával, bola vlastne len náhodička. Stanislav Mizík, ďalší zbabelec, ktorý sa odvážil šíriť nenávisť len pod ochranou výrokovej imunity v parlamente. Tak ten hoci šíril svoju odpornú nenávisť voči Židom na internete, na súde dokonca tvrdil, že nevie pracovať s počítačom, a tak to na vlastné... a tak to vlastne nemohol byť ani on. Jeho bývalý spolužiak sa vyjadril, že Mizík sa už v 80. rokoch vyhrážal ľuďom, ktorí sa domáhali názorovej plurality a demokracie, vyhrážal sa tým, že ich nechá povešať. „V Košiciach na Hlavnej ulici už raz takých, ako ste vy, vešali,“ vykrikoval nám opakovane, „a keď sa dostaneme k moci, povešiame aj vás.“ Takíto ste vy hrdinovia, snúbite v sebe tie najprízemnejšie ľudské vlastnosti: zákernosť, zlobu a mnohí aj výrazný mentálny deficit. Preto tieto typy ľudí, ako ste vy, kedysi bili pažbami pušiek Židov na nádražiach, vyháňali zo Slovenska do plynových komôr, aby ich vzápätí ešte aj okradli o majetok. Presne takúto spodinu ľudstva vy politicky, na takúto spodinu ľudstva vy politicky nadväzujete. A odsúdenie vášho vodcu Kotlebu a maskota Mazureka za extrémizmus je všeobecne známe. Sloboda prejavu sa opiera o tradíciu chápania a rešpektovania individuálnych slobôd, rešpektovania práv iných, či už sú to menšiny, skupiny iného vierovyznania alebo sexuálne menšiny. To sú presne tie práva a slobody, ktoré vy odmietate, a k tomu si chcete uzurpovať právo slobodne tieto skupiny, ako aj základné ľudské práva a slobody kritizovať a rozkladať. Sloboda slova a prejavu ale závisia od úrovne a kultúry ich prednášajúcich, ktorú tí, ktorí o ňu žiadajú, majú pramizerne nízku. Každá demokratická spoločnosť má svoje pravidlá, medzi ktoré patrí aj rešpektovanie individuálnych práv a rešpektovanie dôstojnosti jednotlivca. Som silným zástancom týchto práv a ich neporušiteľnosti, ktoré sa týmto návrhom snažíte zákerne rozložiť. Ďakujem pekne.